b'\n_START_ARTICLE_\nSant Miquel de la Gu\xc3\xa0rdia\n_START_SECTION_\nHist\xc3\xb2ria\n_START_PARAGRAPH_\nEs conserven not\xc3\xadcies de l\'exist\xc3\xa8ncia de l\'esgl\xc3\xa9sia el 1012, sota tutela del monestir de Sant Pere de Casserres. D\'en\xc3\xa7\xc3\xa0 del segle XIV consta com a sufrag\xc3\xa0nia de la parr\xc3\xb2quia de Roda de Ter. L\'esgl\xc3\xa9sia fou restaurada al segle XVIII, concretament el 1786, com consta als portals de la sagristia i el campanar. El top\xc3\xb2nim de "GU\xc3\x80RDIA" sembla derivar del puig de la Gu\xc3\xa0rdia, situat a prop de l\'esgl\xc3\xa9sia, on hi devia haver la Gu\xc3\xa0rdia o Guardiola, documentada el 936. en depenia la capella de Sant Mart\xc3\xad de la Roca o de la Gu\xc3\xa0rdia, documentada des del 904 i situada a la riba dreta del riu Ter en un sector del terme que pertany a Manlleu.\n_START_SECTION_\nArquitectura\n_START_PARAGRAPH_\nEsgl\xc3\xa9sia orientada a la manera rom\xc3\xa0nica, amb la fa\xc3\xa7ana vers ponent. \xc3\x89s de planta rectangular, amb una capella annexionada a la part dreta. Tamb\xc3\xa9 hi ha un campanar annexionat de planta quadrada i cobert a quatre aig\xc3\xbces i al mur s\'obren finestres. A la fa\xc3\xa7ana hi ha un \xc3\xb2cul i el portal de pedra picada. Les parets s\xc3\xb3n arrebossades i pintades de blanc. Els elements de ressalt s\xc3\xb3n de pedra vista. A la part esquerra de l\'esgl\xc3\xa9sia, on hi havia l\'antic cementiri, que fou traslladat als anys 60, encara s\'hi conserven les tombes dels antics propietaris. El cementiri actual es troba a llevant de l\'esgl\xc3\xa9sia.'